Id-Direttiva tal-Kummissjoni 2001/50/KE
tat-3 ta' Lulju 2001
li temenda d-Direttiva 95/45/KE li tistabbilixxi kriterji speċifiċi ta' purità fir-rigward ta' kuluri għall-użu f'oġġetti ta' l-ikel
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta' Diċembru 1988 dwar l-approssimazjzoni tal-liġijiet ta' l-Istati Membri dwar addittivi ta' l-ikel awtorizzati għall-użu f'oġġetti ta' l-ikel intenzjonati għall-konsum mill-bniedem [1], kif emendata bid-Direttiva 94/34/KE tal-Parlament Ewropew u tal-Kunsill [2], u b'mod partikolari l-Artikolu 3(3)(a) tagħha,
Wara li kkonsultat lill-Kumitat Permanenti dwar l-Ikel,
Billi:
(1) Id-Direttiva 94/36/KE tal-Parlament Ewropew u tal-Kunsill tat-30 ta' Ġunju 1994 dwar kuluri għall-użu fl-oġġetti ta' l-ikel [3] telenka dawk is-sustanzi li jistgħu jintużaw bħala kuluri fil-prodotti ta' l-ikel.
(2) Billi d-Direttiva tal-Kummissjoni 95/45/KE tas-26 ta' Lulju 1995 li tistabbilixxi kriterji speċifiċi ta' purità fir-rigward ta' kuluri għall-użu fl-oġġetti ta' l-ikel [4], kif emendata bid-Direttiva 1999/75/KE [5], tistabbilixxi il-kriterji ta' purità għall-kuluri msemmija fid-Direttiva 94/36/KE;
(3) Huwa meħtieġ, fid-dawl tal-progress tekniku, li jiġu emendati l-kriterji tal-purità kif stabbiliti fid-Direttiva 95/45/KE għal karoteni mħallta (E 160a(i)) u beta-karoteni (E 160a(ii)).
(4) Billi huwa meħtieġ li jiġu meqjusa l-ispeċifikazjonijiet u t-tekniki analitiċi għall-addittivi kif stabbiliti fil-Codex Alimentarius mill-Kumitat Konġunt ta' Esperti FAO/WHO dwar Addittivi ma’ l-Ikel (JECFA).
(5) Għaldaqstant huwa meħtieġ li tiġi adattata d-Direttiva 95/45/KE.
(6) Il-miżuri stabbiliti f'din id-Direttiva huma skond l-opinjoni tal-Kumitat Permanenti dwar l-Oġġetti ta' l-Ikel,
ADDOTTAT DIN ID-DIRETTIVA:
Artikolu 1
Fil-parti B ta' l-Anness tad-Direttiva 95/45/KE, it-test dwar il-karoteni mħallta (E160a(i)) u beta-karoteni (E 160a(ii)) huwa mibdul bit-test ta' l-Anness ta' din id-Direttiva.
Artikolu 2
L-Istati Membri għandhom idaħħlu fis-seħħ il-liġijiet, regolamenti u disposizzjonijiet amministrattivi meħtieġa sabiex dawn ikunu konformi ma’ din id-Direttiva qabel it-30 ta' Ġunju 2002. Għandhom minnufih jgħarrfu lill-Kummissjoni dwar dan.
Meta l-Istati Membri jadottaw dawn il-miżuri, dawn għandhom jinkludu referenza għal din id-Direttiva jew għandhom ikunu akkumpanjati b'din ir-referenza fil-waqt tal-publikazjoni uffiċjali tagħhom. Il-proċedura għal din ir-referenza għandha tiġi adottata mill-Istati Membri.
Artikolu 3
Din id-Direttiva għandha tidħol fis-seħħ fl-20 jum ta' wara l-publikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-3 ta' Lulju 2001.